738/2020

Útdráttur

Kærður var úrskurður héraðsdóms þar sem hafnað var kröfu A um endurupptöku máls sem B höfðaði gegn honum og dæmt var í héraði í framhaldi af útivist A. Auk kröfu um að fallist yrði á endurupptöku málsins krafðist A þess að réttaráhrif hins uppkveðna dóms yrðu felld niður þar til málinu lyki að nýju fyrir dómi. Í úrskurði Landsréttar kom fram að beiðni A um endurupptöku málsins hefði borist héraðsdómara innan þeirra tímamarka sem tilgreind eru í 1. mgr. 137. gr. laga nr. 91/1991 um meðferð einkamála. Beiðnin fullnægði efnisskilyrðum 1. mgr. 138. gr. sömu laga og A hefði lagt fram tryggingu fyrir greiðslu málskostnaðar í samræmi við áskilnað 3. mgr. 137. gr. laganna. Var því fallist á kröfu A um endurupptöku málsins. Kröfu A um brottfall réttaráhrifa hins uppkveðna dóms var vísað frá Landsrétti.

Úrskurður Landsréttar

Landsréttardómararnir A-kk-nf E. J-kk-nf og H-kvk-nf Þ-kvk-nf og S-kk-nf M-kk-nf, settur landsréttardómari, kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 22. desember 2020. Greinargerð varnaraðila barst réttinum 12. janúar 2021. Kærður er úrskurður Héraðsdóms Reykjavíkur 10. desember 2020 í málinu nr. I[…]/2020 þar sem kröfu sóknaraðila um endurupptöku á máli B gegn sóknaraðila nr. E[…]/2020 fyrir Héraðsdómi Reykjavíkur var hafnað. Kæruheimild er í qlið 1. mgr. 143. gr. laga nr. 91/1991 um meðferð einkamála.

2 Sóknaraðili krefst þess að hinn kærði úrskurður verði felldur úr gildi og að fallist verði á kröfu hans um endurupptöku. Þá krefst hann þess að réttaráhrif dómsins falli niður að öllu leyti þar til málinu lýkur á ný. Loks krefst hann málskostnaðar í héraði og kærumálskostnaðar.

3 Varnaraðili krefst staðfestingar hins kærða úrskurðar og kærumálskostnaðar. 4 Eftir að málið var kært til Landsréttar andaðist B og hefur dánarbú hennar tekið við aðild málsins.

Niðurstaða

5 Samkvæmt 1. mgr. 137. gr. laga nr. 91/1991 eru þau skilyrði ein sett fyrir endurupptöku útivistarmáls í héraði að um hana sé beðið innan þriggja mánaða frá því að máli lauk og innan mánaðar frá því að stefnda varð kunnugt um málalok. Berist slík beiðni innan þessara tímamarka er ekki þörf frekari rökstuðnings og þarf ekki að uppfylla önnur skilyrði en þau sem leiðir af 3. mgr. greinarinnar um tryggingu og 1. mgr. 138. gr. sömu laga um efni endurupptökubeiðni.

6 Dómur héraðsdóms sem endurupptökubeiðni sóknaraðila nær til var kveðinn upp 7. september 2020 og liggur fyrir að lögmanni sóknaraðila var gerð kunn niðurstaða hans sama dag. Beiðni um endurupptöku var lögð fram í héraðsdómi 30. sama mánaðar og er því ljóst að hún barst héraðsdómara innan þeirra tímamarka sem eru tilgreind í 1. mgr. 137. gr. laga nr. 91/1991.

7 Samkvæmt 1. mgr. 138. gr. laga nr. 91/1991 skal í beiðni um endurupptöku máls skýrlega greint frá því hverra breytinga stefndi krefjist á fyrri málsúrslitum og á hverjum málsástæðum, réttarheimildum og sönnunargögnum það sé byggt, svo og hvenær og hvernig stefnda varð kunnugt um málsúrslit. Í beiðni sóknaraðila um endurupptöku málsins kemur skýrlega fram hvaða kröfu hann geri um breytingu á fyrri málsúrslitum og hvenær og hvernig honum varð kunnugt um þau. Þar er jafnframt vikið að því hvaða málsástæður hann hyggst bera fyrir sig en af reifun þeirra má sjá að hann hafi einkum í hyggju að byggja málatilbúnað sinn á reglum einkamálaréttarfars um sönnun og sönnunarbyrði og eftir atvikum á framburði vitna. Eins og málið liggur fyrir verður því ekki talið koma að sök þótt ekki hafi sérstaklega verið talin upp þau sönnunargögn sem sóknaraðili hyggst byggja á. Fullnægir beiðni sóknaraðila því skilyrðum 1. mgr. 138. gr. laga nr. 91/1991.

8 Að framangreindu virtu og þar sem sóknaraðili hefur lagt fram tryggingu fyrir greiðslu málskostnaðar í samræmi við fyrrgreindan áskilnað 3. mgr. 137. gr. laga nr. 91/1991 er fallist á kröfu hans um endurupptöku málsins.

9 Samkvæmt 139. gr. laga nr. 91/1991 metur dómari eftir atvikum hvort efni séu til að verða við kröfu um brottfall réttaráhrifa dóms þegar mál hefur verið endurupptekið. Úrskurður héraðsdóms um þetta efni liggur enn ekki fyrir. Að svo stöddu eru því ekki efni til að taka kröfu um brottfall réttaráhrifa dómsins til meðferðar og verður henni vísað sjálfkrafa frá Landsrétti.

10 Samkvæmt endurriti úr þingbók héraðsdóms hafði sóknaraðili ekki uppi kröfu um málskostnað við meðferð málsins í héraði og er sú krafa fyrir Landsrétti of seint fram komin. 11 Varnaraðila verður gert að greiða sóknaraðila kærumálskostnað eins og í úrskurðarorði greinir.

Úrskurðarorð:

Fallist er á kröfu sóknaraðila, A, um að mál B gegn honum nr. E[…]/2020 fyrir Héraðsdómi Reykjavíkur skuli endurupptekið.

Kröfu sóknaraðila um brottfall réttaráhrifa dóms Héraðsdóms Reykjavíkur í máli nr. E[…]/2020 er vísað frá Landsrétti.

Varnaraðili, dánarbú B, greiði sóknaraðila 200.000 krónur í kærumálskostnað.